ԼԻԲԵՐԱԼ-ԴԵՄՈԿՐԱՏՆԵՐԻ ԿՈՒՍԱԿՑՈՒԹՅՈՒՆ – հիմնադրվել է 1988թ. մարտի 3-ին Լիբերալ և Սոցիալ-դեմոկրատական կուսակցությունների ներկայացուցիչների միավորման հետևանքով: Կուսակցության սոցիալական հենքը բնակչության միջին խավն է, այդ թվում ձեռներեցների, մտավորականության, գյուղատնտեսների, աշխատավորների խավը: Քաղաքական մշտական ծրագիր չունեն: Պաշտպանելով շուկայական տնտեսությունն ու մրցակցության զարգացումը` կողմնակից են սեփականաշնորհման գործընթացը դադարեցնելուն, սոցիալական խնդիրների առաջնահերթ կարգավորմանը, գործազրկության դեմ պայքարին, հարկերի ավելացմանը, բուհական անվճար կրթությանը, կենսաթոշակների բարձրացմանը, քաղաքացիական ազատությունների ընդլայնմանը, գործադրի նկատմամբ խորհրդարանական վերահսկողության ընդլայնմանը: Լիբերալ-դեմոկրատների հիմնական պահանջներից մեկը ընտրական համակարգի բարեփոխումն ու իշխանության արմատական ապակենտրոնացումն է: Արտաքին քաղաքականության մեջ խրախուսում են Եվրամիությանը Մեծ Բրիտանիայի արագ ինտեգրումը: 2005թ.-ի խորհրդարանական ընտրությունների արդյունքում Համայնքների պալատում նվաճել են 63 մանդատ: Լիբերալ-դեմոկրատները Լիբերալիստական ինտերնացիոնալի ու Եվրոպական լիբերալների կուսակցության կազմում են: Եվրախորհրդարանում ձևավորել են Հանուն Եվրոպայի լիբերալների և դեմոկրատների դաշինքը: Լիբերալ-դեմոկրատների կուսակցությունը ձևավորված է դաշնային սկզբունքով և կազմված է Անգլիայի, Շոտլանդիայի, Ուելսի համապատասխան քաղաքական ուժերից: Գերագույն մարմինն ամենամյա Խորհրդաժողովն է: Ունի շուրջ 110 հազար անդամ: Առաջնորդը Նիք Քլեգն է, ով ներկայիս փոխվարչապետն է: 2010-ի ընտրությունների արդյունքում զբաղեցնելով 57 տեղ` լիբերալ-դեմոկրատները միավորվում են պահպանողականների հետ կոալիցիայի կազմում: